Hlina, Alojz, poslanec NR SR (2015-09-18):
Vážený pán predsedajúci, vážený pán minister, vážené kolegyne, kolegovia, veľmi krátko k tomuto návrhu zákona. Koniec koncov je to v prvom čítaní, môže človek aj takú voľnejšiu úvahu. Ale ešte takú jednu predsa len drobnú poznámku k tým súdom, ja si zase myslím, že sudcovia si zaslúžia mať tie vyššie platy. Oni vám, teraz by ste neverili, pracujú enormným spôsobom. Je 18-tisíc podaní úžerníckej nebankovky na súdoch, 3-tisíc už prešlo. Sudca Šteffel z Kežmarku dokáže urobiť denne 20 rozsudkov, by ste neverili, že jak sa to pohlo. Ide to veľmi ľahko, veľmi rýchlo, 20 rozsudkov denne vyšúpe úplne na šupu, odsúdi biedakov, nech platia úžerníkom, všetko je v poriadku, všetko ide, jak má byť. Spisové značky sú rok 2014, rozsudky sú 2014. Robíme teraz analýzu tých vydaných rozsudkov, že by ste neverili, tí, ktorí sa súdite, teda ja nie, iba so mnou sa súdi pán Burian, ale tí, čo možno viete, ste počuli, jak to dlho trvá. A by ste neverili, že jak to ide krátko pri úžerníckych nebankovkách! Oni pošlú návrh na súd v roku 2014 a rozsudok dostanú 2014. Robíme teraz také porovnanie, aby sme teda boli spravodliví k tým sudcom. Naozaj ja si myslím, že si tie platy zaslúžia. Robia, čo môžu. Robia, čo môžu, na to, aby vyhoveli úžerníckym nebankovkám. Ospravedlňujem sa, pán podpredseda, za tento malý vstup. A ono to čiastočne súvisí aj s týmto návrhom zákona, ktorý predkladá pán minister, a keďže je to v prvom čítaní, mňa zaujíma, že ako by sme niektoré skutočnosti mohli zohľadniť, lebo stane sa, viete, človeku sa stane, že sa aj pošmykne, že sa aj šmykne, že aj urobí chybu, ale ešte ergo by to nemalo znamenať, že si zničí život. Sú krajiny na svete, kde malé zaváhanie, malá tieseň, malá odkázanosť vás odsúdi stať sa finančným otrokom, žiaľ, jednou z týchto krajín, neviem o ďalšej, prípadne mi poraďte, ale, žiaľ, jednou z týchto krajín je Slovensko. V Slovensku sme vypracovali systém, že za 300 požičaných eur sa stanete finančným otrokom nebankových spoločností možno na dekádu. Naozaj to tu funguje a budeme sa to snažiť postupne rozkrývať. Otázka stojí, že či je vôľa to nejakým spôsobom pomôcť riešiť, a ja si myslím, že aj v tomto zákone by sme mohli nájsť určité mechanizmy, ak sa už aj niekomu niečo stalo, že sa s niekým niekde omeškal, niečo pozabudol alebo niečo, že ešte ergo by sme ho nemali, mu uviazať kameň a hodiť ho do Dunaja, ešte by sme prípadne mali mu dať šancu. A to dávam na zváženie, pán minister, že pri určitých pohľadávkach, ja viem, že tam sú niektoré skutočnosti, ktoré zohľadňujú výšku, tieseň, ale podľa mňa ešte stále je tam priestor na to, aby sme sa na to pozreli v tom druhom čítaní, to je jedna skutočnosť. A druhá skutočnosť, čo ma zaujalo, prípadne nechám si vysvetliť, nie celkom rozumiem tomu, prečo sa v tomto návrhu uvádza to, že pohľadávky vzniknuté do roku 2013 sa v centrálnom registri nebudú uvádzať. Ja si niekedy pripadám jak paranoik, hej, ale teraz nebankovky prechádzajú procesom licencovania a ma mrzí, mrzí ma to, že ste schválili zákon, ktorý v zásade urobil z NBS-ky sekretárku, kde NBS-ka vlastne, pokiaľ jej pošlú všetko, čo majú, sám som zvedavý, jak dopadne proces licencovania spoločnosti Pohotovosť, bojím sa však, že proste splní si úlohu sekretárky. To znamená, že im bude vydaná tá licencia. Ale čo je aj dobré, ja ho v globále chválim, ten zákon, ale chybičky sa vždycky nájdu. Ale prečo na to upozorňujem? Ak teraz v tom zákone o licencovaní toho, novela zákona o spotrebiteľských úveroch, bolo, teda zavádzali sa povinnosti sledovať registre, hej, dlžníkov a neviem čo. Teraz neviem, ak vy vlastne jeden register zrušíte, resp. pohľadávky vzniknuté, vlastne tým pádom sa niekde niečo neobjaví, ale možno je to fakt na úrovni miernej v tomto prípade paranoje, hej, že či teda vy ste, otvárate znova ten trh. Lebo ak je niekto v registri, tak už by v zásade tá nebankovka mu nemala požičať, čo by som pre túto chvíľu ľuďom radil. Ak, prosím vás, ak je to tak, že potrebujete požičať, prosím vás, nepožičiavajte si v nebankovej spoločnosti Pohotovosť, COFIDIS, PROFI CREDIT, SMSCREDITS. To sú, to sú úžerníci. Oni vám to, poslanci SMER-u nepovedia. Niektorí vedia prečo. To sú úžerníci. Všade inde vo svete to je v base, je to pod zemou, je to mafia. U nás sú tu ctihodní občania. Procesom licencovania, žiaľ, vyzerá, že tieto spoločnosti prejdú a budú pokračovať vo svojej činnosti. Naozaj chcem ľudí varovať, varovať pred tým, aby si od nich nepožičiavali, leto tento štát vás neochráni. V tejto krajine sa sudca v talári postaví pod slovenský dvojkríž a povie, že v mene Slovenskej republiky biedneho človeka zo spotrebiteľského vzťahu odsudzuje na to, aby platil zmenkový úrok vo výške 0,25 % denne. Pán minister, spotrebiteľský vzťah, zmenkový úrok 0,25 % denne, to je ungefähr 93 % p. a. Takýchto rozsudkov je už niekde na úrovni 2,8-tisíc. Celkových podaní je 18-tisíc. Stále to rastie. Sú to ľudia, ktorí si svoj kapitál, žiaľ, vyzerá tak, že vytvorili tým, že im štát poslal peniaze za ministrovania pána Počiatka. Sú to všetko mimoriadne zaujímavé okolnosti, ale nerezignujme, zachráňme našich utečencov, ktorých sú už desiatky tisíc v tejto krajine, ktorí tým trpia. Čiže aj jedno, prípadne si nechám vysvetliť, dobre, prečo nie je potrebné zverejňovať údaje pri pohľadávkach, ktoré vznikli do roku 2013. A doteraz to bolo!? Odteraz sa to už nevyžaduje. Je to podľa mňa relatívne významná zmena aj z pohľadu nejakej informovanosti, aj pri podnikateľskom styku, že teda si chcete prelúskať niekoho, že prečo, za čo, neviem čo. Zrazu sa už to nevyžaduje, ma to vcelku zaujalo. Čiže tieto, tieto skutočnosti, čiže prvá len pre rekapituláciu, tú druhú už nepoviem, aby som sa neopakoval. Ale tú prvú, pán minister, ja si myslím, že vy ešte nejakú sociálnu empatiu máte. Skúsme pomôcť aj v tomto zákone, aby Krutý proste nevytvoril fabriku väčšiu, jak je Land Rover, z tejto krajiny. Viete, že proste naozaj, že tie pohľadávky, ktoré vznikli pri kontakte so štátom, aby nakoniec nepristáli u Krutého, lebo by ste neverili, pomaly všetky pristanú u Krutého. Tuná aj pán generálny riaditeľ Sociálnej o tom niečo svoje vie. Aby sme prípadne skúsili tým ľuďom, ak sa im niečo stalo, že sa stala chyba, a chyba sa stane, niekedy zavinená, niekedy nezavinená, aby sme im nezničili život. Štát by mal ísť v tomto čiastočne príkladom. Ďakujem.